《余游稽郡，可大师羁旅接待，感见乎诗，将入会稽山赋赠》
明代·李寄

江山越国秀，风雨客途伤。地主知交外，香林道路旁。

浃辰情款款，一见话芒芒。脱我双游屐，分师一口粮。

黑甜春睡足，白话夜茶长。竹月苍苍过，花风冉冉香。

淳之游淡荡，慧远品矜庄。身树空尘积，心泥制絮狂。

往还勤麈尾，颠倒发诗囊。但未烧猪肉，何曾禁酒浆。

秦峰高突兀，镜水碧汪洋。此是胸丘壑，孤筇任我翔。

作者简介：李寄（1628-1700），江阴人，字介立，号因庵，萍客，又号昆仑山樵，白眼狂生，三因居士。母周氏原为徐霞客妾，方孕而被正妻逐出，嫁江阴周庄定山李氏，生一子名李寄，因介于徐李两姓，又历明清两朝，故字介立。博学能文，著有《天香阁文集》七卷，《天香阁外集》一卷，《搔首一笑》等诗集二十四卷。